Stemning for SMS-besked til bibliotskunder

Politikerne i Aalborg Kommune er stemt for, at bibliotekerne skal varsle lånerne med en sms, når det er tid at aflevere bøgerne. Tidligere har der været politisk modstand mod en sådan ordning. Det skyldes, at bibliotekerne henter mange bødekroner hjem på bøger, der afleveres for sent. Men nu lyder der nye toner i kommunens børne- og kulturudvalg, fortæller P4 Nordjylland. - Det er vores pligt at sørge for, at bøgerne kommer hjem, så de kan lånes ud igen - og ikke at tjene penge på bøder, siger næstformand Mads Sølver Pedersen fra Venstre. I år forventer bibliotekerne i Aalborg Kommune at hente omkring tre millioner hjem på bøder. Mads Sølver Pedersen er ikke indstillet på, at kommunen fremover skal dække det økonomiske hul.  Han vil hellere prioritere om, så der eksempelvis indkøbes færre nye bøger. Børne- og Kulturudvalget drøfter sagen på et møde den 4. december.